CELEX: 32019D2140
Language: fi
Date: 2019-10-21 00:00:00
Title: Komission päätös (EU) 2019/2140, annettu 21 päivänä lokakuuta 2019, valtiontuesta SA.52194–2019/C (ex 2018/FC) – Slovakian tasavalta – Slovakian vähittäiskauppavero (tiedoksiannettu numerolla C(2019) 7474) (Ainoastaan slovakinkielinen teksti on todistusvoimainen) (ETA:n kannalta merkityksellinen teksti)

13.12.2019   
               
               
                  FI
               
               
                  Euroopan unionin virallinen lehti
               
               
                  L 324/11
               
            
         KOMISSION PÄÄTÖS (EU) 2019/2140,
         annettu 21 päivänä lokakuuta 2019,
         valtiontuesta SA.52194–2019/C (ex 2018/FC) – Slovakian tasavalta – Slovakian vähittäiskauppavero
         
            
               (tiedoksiannettu numerolla C(2019) 7474)
            
         
         (Ainoastaan slovakinkielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan ensimmäisen alakohdan,
         sekä katsoo seuraavaa:
         1.   MENETTELY
         
         
                     (1)
                  
                  
                     Slovakian parlamentti hyväksyi 13 päivänä joulukuuta 2018 vähittäiskauppaketjujen erityismaksua koskevan lain, jäljempänä ’vähittäiskauppaverosta annettu laki’ (1), jolla otetaan käyttöön elintarvikkeita loppukuluttajille myyvien vähittäiskauppiaiden liikevaihtovero, jäljempänä ’vähittäiskauppavero’. Vähittäiskauppaverosta annettu laki tuli voimaan 1 päivänä tammikuuta 2019. Vero perittiin ensimmäisen kerran kaudelta tammikuu–maaliskuu 2019, ja se erääntyi maksettavaksi huhtikuun 2019 lopussa.
                  
               
                     (2)
                  
                  
                     Komission sai tiedon vähittäiskauppaverosta markkinatiedoista, joita se on saanut lokakuusta 2018 lähtien. Komissio sai 21 päivänä joulukuuta 2018 valituksen, jonka mukaan vähittäiskauppaverosta annetun lain mukaisesta verosta myönnetyt vapautukset muodostavat valtiontukea tietyille vähittäiskauppiaille.
                  
               
                     (3)
                  
                  
                     Komission yksiköt pyysivät 11 päivänä tammikuuta 2019 päivätyllä kirjeellä Slovakian tasavallalta tietoja vähittäiskauppaverosta. Komission yksiköt toimittivat saamansa valituksen 22 päivänä tammikuuta 2019 kommentoitavaksi Slovakian tasavallalle.
                  
               
                     (4)
                  
                  
                     Komissio sai 7 päivänä helmikuuta 2019 Slovakian tasavallan vastauksen komission 11 päivänä tammikuuta 2019 päivättyyn kirjeeseen ja valitusta koskevat huomautukset.
                  
               
                     (5)
                  
                  
                     Komission yksiköt lähettivät Slovakian tasavallalle 13 päivänä helmikuuta 2019 kirjeen, jossa ne esittivät alustavan näkemyksensä asiasta sekä ilmoittivat Slovakian tasavallalle harkitsevansa tuen keskeyttämistä koskevan välipäätöksen tekemistä neuvoston asetuksen (EU) 2015/1589 (2) 13 artiklan 1 kohdan nojalla ja antoivat Slovakian tasavallalle tilaisuuden esittää huomautuksensa.
                  
               
                     (6)
                  
                  
                     Slovakian tasavalta vastasi komission 13 päivänä helmikuuta 2019 päivänä päivättyyn kirjeeseen 5 päivänä maaliskuuta 2019.
                  
               
                     (7)
                  
                  
                     Komissio ilmoitti Slovakian tasavallalle 2 päivänä huhtikuuta 2019 päivätyllä kirjeellä päätöksestään aloittaa Euroopan unionin toiminnasta tehdyn sopimuksen (SEUT-sopimuksen) 108 artiklan 2 kohdassa tarkoitettu menettely koskien edellä mainittua vähittäiskauppaverosta annetulla lailla käyttöönotettua toimenpidettä, jäljempänä ’menettelyn aloittamista koskeva päätös’. Komissio myös vaati toimenpiteen välitöntä keskeyttämistä asetuksen (EU) 2015/1589 13 artiklan 1 kohdan mukaisesti.
                  
               
                     (8)
                  
                  
                     Menettelyn aloittamista koskeva päätös on julkaistu Euroopan unionin virallisessa lehdessä (3). Komissio pyysi asianomaisia toimittamaan tukitoimenpidettä koskevat huomatuksensa.
                  
               
                     (9)
                  
                  
                     Slovakian tasavalta esitti 13 päivänä toukokuuta 2019 päivätyllä kirjeellä huomautuksensa menettelyn aloittamisesta ja ilmoitti komissiolle, että vähittäiskauppaverosta annettu laki on kumottu.
                  
               
                     (10)
                  
                  
                     Slovakian tasavallan 13 päivänä toukokuuta 2019 esittämien tietojen pohjalta komission yksiköt pyysivät Slovakian tasavallalta 29 päivänä toukokuuta 2019 päivätyllä kirjeellä lisätietoja vähittäiskauppaverosta annetun lain oikeusvaikutuksista. Slovakian tasavalta vastasi komission kirjeeseen 10 päivänä kesäkuuta 2019.
                  
               
                     (11)
                  
                  
                     Komissio ei saanut asianosaisilta huomautuksia menettelyn aloittamista koskevaan päätökseen.
                  
               2.   TOIMENPITEEN KUVAUS
         
         
                     (12)
                  
                  
                     Vähittäiskauppaverosta annetulla lailla käyttöönotettua veroa sovelletaan seuraavasti:
                     
                                 a)
                              
                              
                                 veroa peritään 2,5 prosenttia elintarvikkeita myyvien vähittäiskauppiaiden koko liikevaihdosta (ml. muusta kuin elintarvikkeiden myynnistä saatava liikevaihto),
                              
                           
                                 b)
                              
                              
                                 jos vähintään 25 prosenttia kauppiaan liikevaihdosta on peräisin elintarvikkeiden myynnistä loppukuluttajille ja
                              
                           
                                 c)
                              
                              
                                 jos kauppiaat toimivat vähintään 15 prosentissa kaikista Slovakian hallintopiireistä;
                              
                           
                                 d)
                              
                              
                                 franchising-jäseniä ja kaupan alan yhteenliittymien jäseniä tai niihin sidoksissa olevia organisaatioita kohdellaan erillisinä verovelvollisina vähittäiskauppaveron soveltamiseksi;
                              
                           
                                 e)
                              
                              
                                 vähittäiskauppavero ei koske seuraavia vähittäiskauppiaita:
                                 
                                             1.
                                          
                                          
                                             komission asetuksessa 651/2014 (4) määritellyt pienet ja keskisuuret yritykset;
                                          
                                       
                                             2.
                                          
                                          
                                             suurkeittiöt;
                                          
                                       
                                             3.
                                          
                                          
                                             vähittäiskauppiaat, jotka ovat elintarviketuottajia (tai sidoksissa elintarviketuottajiin) ja joiden nettoliikevaihdosta vähintään 80 prosenttia tulee niiden kuluttajille tuottamien elintarvikkeiden myynnistä;
                                          
                                       
                                             4.
                                          
                                          
                                             vähittäiskauppiaat, joiden liikevaihdosta vähintään 80 prosenttia on peräisin yhdentyyppisen elintarvikkeen myynnistä;
                                          
                                       
                                             5.
                                          
                                          
                                             vähittäiskauppiaat, joiden osalta vähittäiskauppavero on enintään 5 000 euroa kalenterivuosineljännestä kohti;
                                          
                                       
                           
                                 f)
                              
                              
                                 verokantaan ei kuulu seuraavien vähittäiskauppiaiden nettoliikevaihto:
                                 
                                             1.
                                          
                                          
                                             vähittäiskauppiaat, joiden liikevaihto on peräisin enintään 10 työntekijän myymälöistä Slovakian vähiten kehittyneillä alueilla;
                                          
                                       
                                             2.
                                          
                                          
                                             vähittäiskauppiaat sellaisissa kunnissa, joissa on enintään kolme elintarvikkeita kuluttajille myyvää myymälää.
                                          
                                       
                           
               
                     (13)
                  
                  
                     Vähittäiskauppaverosta annetun lain mukaan maatalousministeriö käyttää vähittäiskauppaveron nettotuoton erityisesti maatalous- ja elintarvikealan tukemiseen. Nettotuotto saadaan vähentämällä a) vähittäiskauppaveron kokonaistuotosta b) sen perimisestä johtuvat yhteisöveron alennukset.
                  
               3.   TOIMENPITEEN PÄÄTTÄMINEN
         
         
                     (14)
                  
                  
                     Slovakian tasavalta ilmoitti komissiolle 13 päivänä toukokuuta 2019 päivätyllä kirjeellä, että vähittäiskauppaverosta annettu laki oli kumottu 9 päivänä huhtikuuta 2019 annetulla lailla 88/2019, jäljempänä ’lain 385/2018 kumoamisesta annettu laki’. Slovakian tasavalta katsoo sen vuoksi, että komission aloittama muodollinen tutkintamenettely on käynyt aiheettomaksi.
                  
               
                     (15)
                  
                  
                     Lisätietopyyntöön 10 päivänä kesäkuuta 2019 antamassaan vastauksessa Slovakian tasavalta ilmoitti komissiolle, että vähittäiskauppaverosta annettua lakia ei ole kumottu taannehtivasti, koska keskeinen oikeusvaltioperiaate kieltää taannehtivasti vaikuttavan verolainsäädännön Slovakian tasavallassa. Lain 385/2018 kumoamisesta annettu laki tuli voimaan 9 päivänä huhtikuuta 2019, josta alkaen vähittäiskauppaverosta annettu laki kumottiin.
                  
               
                     (16)
                  
                  
                     Komission yksiköiden pyynnöstä Slovakian tasavalta antoi tiedot, joiden mukaan oikeussubjekteja, johon vähittäiskauppaverosta annettua lakia sovellettiin sen voimassaoloaikana, ei velvoitettu maksamaan vähittäiskauppaveroa eikä Slovakian tasavallalla ollut oikeusperustetta vaatia sen maksamista. Slovakian tasavalta vahvisti, ettei mikään oikeussubjekti suorittanut vähittäiskauppaveroa.
                  
               
                     (17)
                  
                  
                     Slovakian tasavallan antamien tietojen mukaan vähittäiskauppaverosta annettu laki on kumottu eikä verosuorituksia ole maksettu eikä verosaatavaa syntynyt lain voimassaoloaikana.
                  
               
                     (18)
                  
                  
                     Koska Slovakian tasavalta on kumonnut vähittäiskauppaverosta annetun lain, kyseisen lain mukaisesta tukitoimenpiteestä aloitettu muodollinen tutkintamenettely on käynyt aiheettomaksi.
                  
               4.   PÄÄTELMÄT
         
         
                     (19)
                  
                  
                     Koska Slovakian tasavalta on kumonnut vähittäiskauppaverosta annetun lain, SEUT-sopimuksen 108 artiklan 2 kohdassa tarkoitettu menettely on käynyt aiheettomaksi ja se olisi todettava päättyneeksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Koska Slovakian tasavalta on kumonnut vähittäiskauppaverosta annetun lain, kyseisen lain mukaisesta tukitoimenpiteestä 2 päivänä huhtikuuta 2019 aloitettu Euroopan unionin toiminnasta tehdyn sopimuksen 108 artiklan 2 kohdan mukainen muodollinen tutkintamenettely on käynyt aiheettomaksi, ja se todetaan näin päättyneeksi.
         
         
            2 artikla
            Tämä päätös on osoitettu Slovakian tasavallalle.
         
         
            Tehty Brysselissä 21 päivänä lokakuuta 2019
            
               
                  Komission puolesta
               
               Margrethe VESTAGER
               
                  Komission jäsen
               
            
         
         
            (1)  Laki 385/2018, annettu 13 päivänä joulukuuta 2018, vähittäiskauppaketjujen erityismaksusta ja tuloverolain 595/2003 muuttamisesta.
         
            (2)  Neuvoston asetus (EU) 2015/1589, annettu 13 päivänä heinäkuuta 2015, Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä (EUVL L 248, 24.9.2015, s. 19).
         
            (3)  EUVL C 194, 7.6.2019, s. 11.
         
            (4)  Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1).